## Rješenje Agencije za zaštitu tržišnog natjecanja, klasa: UP/I 430-01/2013-02/002 od 1. veljače 2013.

### NN 32/2013 (15.3.2013.), Rješenje Agencije za zaštitu tržišnog natjecanja, klasa: UP/I 430-01/2013-02/002 od 1. veljače 2013.

AGENCIJA ZA ZAŠTITU TRŽIŠNOG NATJECANJA

578

Agencija za zaštitu tržišnog natjecanja, sukladno članku 13. stavka 4. Zakona o državnim potporama (»Narodne novine«, broj 140/05 i 49/11), na temelju zahtjeva Ministarstva zdravlja za odobrenje državnog jamstva Općoj bolnici Pula, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Vesna Patrlj, dipl. iur., Milivoj Maršić, dipl.oec. i dr. sc. Mirna Pavletić-Župić, sa 129. sjednice, održane 1. veljače 2013., donosi

RJEŠENJE

I. Utvrđuje se da se državno jamstvo sadržano u nacrtu prijedloga Odluke Vlade Republike Hrvatske o davanju državnog jamstva u korist Erste & Steiermarkische bank d.d. Rijeka, za kreditno zaduženje Opće bolnice Pula, u iznosu od 300.000.000 kuna, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 9. siječnja 2013., zahtjev od Ministarstva zdravlja (dalje: Ministarstvo), kojim je zatraženo odobrenje državnog jamstva sadržanog u nacrtu prijedloga Odluke Vlade Republike Hrvatske o davanju državnog jamstva u korist Erste & Steiermarkische bank d.d. Rijeka, za kreditno zaduženje Opće bolnice Pula (dalje: prijedlog Odluke Vlade RH o davanju državnog jamstva), u iznosu od 300.000.000 kuna.

U privitku navedenog prijedloga priložena je sljedeća dokumentacija: preslika Sporazuma sklopljen između Vlade Republike Hrvatske, Istarske županije i Opće bolnice Pula o sufinanciranju izgradnje nove građevine Opće bolnice u Puli (dalje: Sporazum o sufinanciranju), klasa: 510-05/11-01/01, urbroj: 5030104-11-1,2 od 28. srpnja 2011., preslika Odluke Vlade o namjeri davanja državnog jamstva u korist poslovnih banaka za kreditno zaduženje Opće bolnice Pula, klasa: 510-05/11-01/01, urbroj: 5030104-11-6 od 27. listopada 2011. i Odluka o odabiru najpovoljnije ponude za nabavu dugoročnog novčanog kredita u iznosu od 300.000.000 kuna za financiranje izgradnje nove građevine Opće bolnice u Puli. Urbroj: UV-209-1/12.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi RH dužno dostaviti takav prijedlog Agenciji na odobrenje.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske (dalje: Vlada RH), u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila o državnoj potpori u obliku jamstva (»Narodne novine«, broj: 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Agencija je izvršila uvid u Zakon o ustanovama (»Narodne novine«, broj: 76/93, 29/97, 47/99 i 35/08), Zakon o zdravstvenoj zaštiti (»Narodne novine«, broj: 150/08, 71/10, 139/10, 22/10, 84/11, 154/11, 12/12, 35/12, 70/12 i 144/12) i Zakon o područjima od posebne državne skrbi (»Narodne novine«, broj: 86/08 i 57/11).

Agencija je također izvršila uvid u presudu Suda Europskih zajednica u predmetu T-319/99, Federation Nacional de Empresas de Instrumentacion Cientifica, Medica, Tecnica y Dental (FENIN) v Commission of the European Communities (4 March 2003) (dalje: presuda T-319/99 Fenin v Commission)

Uvid u navedenu odluku izvršen je, jer pri obavljanju poslova iz svoje nadležnosti u odnosu na državne potpore, Agencija, sukladno članku 6. stavku 4. ZDP-a, primjenjuje na odgovarajući način kriterije koji proizlaze iz pravilne primjene pravila o držanim potporama koja proizlaze iz članka 70. SSP koji je stupio na snagu 1. veljače 2005.

U tom smislu, kriteriji iz pravne stečevine EU-a služe kao pomoćno sredstvo za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavnog suda Republike Hrvatske broj: U-III-1410/2007 (»Narodne novine«, broj 25/08) i broj: U-III-4082/2010 od 17. veljače 2011. (»Narodne novine«, broj 28/11).

3. UTVRĐIVANJE ČINJENICA

3.1. Opis ustanove

Ustanova Opća bolnica Pula upisana je u registru Trgovačkog suda u Rijeci, stalna služba u Pazinu, s matičnim brojem subjekta upisa 040076654, OIB: 16089706543, sa sjedištem u Puli, Zagrebačka 30. Ustanova je u vlasništvu Istarske županije.

Opća bolnica Pula je opća javna ustanova koja obavlja zdravstvenu djelatnost i to specijalističko-konzilijarnu djelatnost, bolničku djelatnost, nastavnu djelatnost i znanstveno-istraživačku djelatnost. Bolnica posluje samostalno i obavlja svoju djelatnost radi koje je osnovana i u skladu sa Zakonom o zdravstvenoj zaštiti, statutom, te drugim aktima i pravilima struke.

Osnivač Opće bolnica Pula je Istarska županija. Na zahtjev osnivača, Istarske županije, Opća bolnica Pula je dužna aktivno sudjelovati u izradi i provedbi plana zdravstvene zaštite, planova promicanja zdravlja, prevencije te ranog otkrivanja bolesti za područje Istarske županije.

3.2. Državno jamstvo za kredit Erste & Steiermarkische banke d.d. u iznosu od 300 milijuna kuna

Vlada RH, Istarska županija i Opća bolnica Pula su 28. srpnja 2011., potpisali Sporazum o sufinanciranju rekonstrukcije i dogradnje građevinskih objekata (nove građevine) Opće bolnice u Puli. Time je utvrđeno da su Vlada RH i Istarska županija zajednički pristupili financiranju izgradnje nove građevine. Sporazumom o sufinanciranju je utvrđeno da su ispunjene sve pretpostavke za završetak poslova na izradi izvedbenih projekata i izvedbenih troškovnika, na temelju kojih se stječu uvjeti za utvrđivanje procijenjene vrijednosti investicije.

Prethodno je ishođena lokacijska dozvola od 27. prosinca 2006., a zatim je ishođena potvrda glavnog projekta za građenje, rekonstrukciju i dogradnju postojećih zgrada unutar kompleksa Opće bolnica Pula.

Izrađena je izvedbena projektna dokumentacija, s pripadajućim troškovnicima. Tim su postupcima izrade dozvola i potvrde glavnog projekta, odobreni građenje i rekonstrukcija građevine po sljedećim fazama:

I. faza: rekonstrukcija – dogradnja objekta 2 s pripadajućom infrastrukturom,

II. faza: rekonstrukcija – dogradnja objekta 1 s pripadajućom infrastrukturom,

III. faza: rekonstrukcija postojećeg dijela objekta 1.

Vrijednost cjelokupne investicije iznosi 800 milijuna kuna. Planirana vrijednost građevinskih radova iznosi 600 milijuna kuna, a financirat će se na način da Vlada RH osigurava 75% iznosa, a Istarska županija 25%. Ostalih 200 milijuna kuna odnosi se na vrijednost opreme, za koju postoji mogućnost da se financira iz strukturnih fondova Europske Unije u 2014. godini.

Opća bolnica Pula se obvezala provesti otvoreni postupak javne nabave financijskih sredstava za financiranje ugovora izgradnje nove građevine putem dugoročnog kredita, s rokom vraćanja kredita od 20 godina i počekom do 5 godina. Upravno vijeće Opće bolnica Pula je pregledom i ocjenom ponuda, sukladno Zakonu o javnoj nabavi (»Narodne novine«, 90/11), donijelo odluku o odabiru najpovoljnije ponude za nabavu dugoročnog kredita u iznosu od 300 milijuna kuna. Kao najpovoljnija ponuda odabrana je ponuda Erste & Steiermarkische bank d.d. (dalje: Erste banka d.d.).

Ostali uvjeti kredita su:

• Visina kamatne stope iznosi 5,30% (marža banke) + tromjesečni EURIBOR, visina interkalarne kamate iznosi 5,674%, efektivna kamatna stopa je 5,81%, a visina naknade za obradu zahtjeva kredita iznosi 0,06%. Kredit će se otplaćivati u 60 tromjesečnih rata, te prva rata dospijeva 31. ožujka 2016., a zadnja 31. prosinca 2030.

Iz dostavljene Odluke Vlade RH o namjeri davanja državnog jamstva u korist poslovnih banaka za kreditno zaduženje Opće bolnice Pula od 27. listopada 2011., te iz Nacrta Prijedloga Odluke Vlade RH o davanju državnog jamstva u korist Erste banke d.d., razvidno je da Vlada RH planira Općoj bolnici Pula izdati državno jamstvo za kredit u iznosu od 300 milijuna kuna, uvećan za troškove i kamate, a sukladno gore navedenim uvjetima.

4. OCJENA DRŽAVNOG JAMSTVA

4.1. Člankom 3. stavkom 1. ZDP-a određeno je da su državne potpore svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza RH koja proizlaze iz SSP-a. U cilju utvrđivanja je li u konkretnom slučaju državno jamstvo predstavlja državnu potporu korisniku kredita, Agencija je trebala prvenstveno utvrditi smatra li se Opća bolnica Pula korisnikom državne potpore iz članka 2. stavka 2. ZDP-a, u kojem je definirano da se korisnikom državne potpore smatra pravna i fizička osoba koja, obavljajući gospodarsku djelatnost, sudjeluje u prometu roba i usluga, a koristi neki od oblika državne potpore.

Naime, sukladno Zakonu o ustanovama, ustanove se, između ostalih djelatnosti, osnivaju i za trajno obavljanje djelatnosti zdravstva, na neprofitnoj osnovi. Ako u obavljanju svoje djelatnosti ustanova i ostvari dobit, ta se dobit upotrebljava isključivo za obavljanje i razvoj djelatnosti ustanove u skladu s aktom o osnivanju i statutom ustanove. Rad ustanove je javan, a nadzor nad financijskim poslovanjem ustanove obavlja nadležno državno tijelo uprave, odnosno pravna osoba koja ima za to javnu ovlast.

Statutom Opće bolnice Pula propisano je da se bolnica financira iz obvezne naknade za zdravstvene usluge, koja je utvrđena zakonom, te iz sredstava državnog proračuna odnosno Istarske županije. U manjoj mjeri financiranje je moguće i od darova fizičkih i pravnih osoba, te od zakupnine.

Zakon o zdravstvenoj zaštiti propisuje da Republika Hrvatska (dalje: RH) osigurava sredstva za investicijsko ulaganje u bolnice i ostale zdravstvene ustanove čiji su osnivači županije, odnosno gradovi, a nalaze se na područjima od posebne državne skrbi.

Sporazumom o sufinanciranju sklopljen između Vlade RH, Istarske županije i Opće bolnice Pula, sporazumne strane utvrđuju da temeljem članka 1. i članka 6. stavaka 1. i 2. Zakona o područjima od posebne državne skrbi u Istarskoj županiji općine koje ulaze u treću skupinu područja posebne državne skrbi su Grožnjan, Lanišće i Oprtalj, a osiguranicima iz navedenih općina, Opća bolnica Pula pruža usluge zdravstvene zaštite.

Dakle, državno jamstvo, odobreno Općoj bolnici Pula za financiranje izgradnje nove građevine, predstavlja mjeru koja se provodi sukladno odredbama Zakona o zdravstvenoj zaštiti i Sporazumu o sufinanciranju koje je država obvezna provoditi kako bi svi građani RH na što kvalitetniji način i pod istim uvjetima mogli ostvariti pravo na zdravstvenu zaštitu.

Nadalje, organizacije koje se smatraju kupcima roba, čak i u velikim količinama, koje takve organizacije ne koriste za daljnju prodaju tih roba i usluga što bi se smatralo gospodarskom aktivnosti na tržištu, već takvu kupnju roba koriste za neke druge aktivnosti, npr. pružanje usluga za socijalne ili zdravstvene potrebe građana, takve organizacije se ne smatraju poduzetnikom na tržištu.

Taj stav potvrđen je i stavom sudske prakse Europske unije u predmetu T-319/99 Fenin v Commission, iz kojeg proizlazi da se organizacije koje ispunjavaju isključivo društvenu ulogu, koje djeluju po načelu solidarnosti i koje se financiraju iz doprinosa i drugih državnih sredstava i koje svojim članovima pružaju usluge, na temelju općeg pokrića, ne smatraju korisnicima državne potpore u smislu ZDP-a, jer ne djeluju kao poduzetnici na tržištu.

Iz naprijed navedenog utvrđeno je da se Opća bolnica Pula ne smatra poduzetnikom koji obavlja gospodarsku aktivnost na tržištu, kako je to određeno člankom 2. stavkom 2. ZDP-a.

4.2. Također, utvrđeno je da predmetno jamstvo ne predstavlja državnu potporu kreditnom vjerovniku (Erste banci d.d.) iz Ugovora o dugoročnom novčanom kreditu u iznosu od 300.000.000 kuna za financiranje izgradnje nove građevine Opće bolnice u Puli. Naime, sukladno točki 2.3.1. Odluke o objavljivanju pravila o državnim potporama u obliku jamstva bez obzira na to što je korisnik državne potpore obično korisnik kredita, ne može se isključiti činjenica da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i sa vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Ustanova Opća bolnica Pula, na temelju Zakona o javnoj nabavi, transparentno je provela postupak javne nabave, na način kao što je to opisano u točki 3.2. obrazloženja ovog rješenja, odnosno naprijed opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

4. ODLUKA VIJEĆA ZA ZAŠTITU TRŽIŠNOG NATJECANJA

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 129. sjednici, održanoj 1. veljače 2013., utvrdilo je da državno jamstvo, sadržano u prijedlogu Odluke Vlade RH o davanju državnog jamstva, ne predstavlja državnu potporu iz članka 3. stavka 1. ZDP-a, u odnosu na korisnika kredita, ustanovu Opća bolnica Pula i u odnosu na kreditnog vjerovnika Erste banku d.d., stoga je temeljem odluke Vijeća odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Ulaganje u izgradnju nove građevine Opće bolnice Pula je od općeg interesa za Istarsku županiju, ali i za RH, jer će na taj način bolnica biti u mogućnosti svim korisnicima, pod jednakim uvjetima, pružati kvalitetnije zdravstvene usluge, aktivno sudjelovati u izradi i provedbi plana zdravstvene zaštite, planova promicanja zdravlja, prevencije te ranog otkrivanja bolesti.

S obzirom da se radi o ulaganjima u javnu ustanovu koja obavlja djelatnost koja nema gospodarski karakter i samim time se ne smatra poduzetnikom na tržištu, Vijeće je utvrdilo, kako je to opisano u točki 4.1. obrazloženja rješenja, da izdano jamstvo ne predstavlja državnu potporu Općoj bolnici Pula iz članka 3. stavka 1. ZDP-a.

Također, kako je to opisano u točki 4.2. obrazloženja ovog rješenja, Vijeće je utvrdilo da izdano državno jamstvo ne predstavlja indirektnu potporu banci koja je odobrila kredit.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2013-02/002

Urbroj: 580-09-02/80-2013-002

Zagreb, 1. veljače 2013.

Predsjednica

Vijeća za zaštitu tržišnog natjecanja

mr. sc. Olgica Spevec, v. r.

Rješenje, NN 32/2013-578